ORDE do 30 de xuño de 2022 pola que se autoriza a implantación das modalidades de bacharelato en centros públicos de titularidade desta consellería, de acordo coa nova ordenación establecida pola Lei orgánica 2/2006, do 3 de maio, de educación.
Consellería de Cultura, Educación, Formación Profesional e Universidades — III. Outras disposicións — 18/07/2022

A Comunidade Autónoma de Galicia ten competencia plena para a regulación e administración do ensino en toda a súa extensión, niveis e graos, modalidades e especialidades, no ámbito das súas competencias, sen prexuízo do disposto no artigo 27 da Constitución e nas leis orgánicas que a desenvolven, de conformidade co artigo 31 do Estatuto de autonomía de Galicia.
A Lei orgánica 3/2020, do 29 de decembro, pola que se modifica a Lei orgánica 2/2006, do 3 de maio, de educación, introduce unha serie de modificacións no seu articulado que, entre outras cuestións, afectan a organización do bacharelato regulado no seu capítulo IV do título I. Mediante o Real decreto 243/2022, do 5 de abril, establécense a ordenación e as ensinanzas mínimas destas ensinanzas.
En relación coa ordenación das ensinanzas de bacharelato, a vixente normativa establece catro modalidades: Artes, Ciencias e Tecnoloxía, Humanidades e Ciencias Sociais e Xeral. A modalidade de Artes organízase en dúas vías, unha referida a Artes Plásticas, Imaxe e Deseño, e a outra a Música e Artes Escénicas. As restantes modalidades terán unha estrutura única.
En consecuencia, resulta necesario adaptar a oferta das distintas modalidades de bacharelato dos centros públicos de titularidade da Consellería de Cultura, Educación, Formación Profesional e Universidades, e actualizala conforme a nova ordenación das ensinanzas establecida pola devandita lei orgánica.
Por canto antecede, por proposta da Dirección Xeral de Centros e Recursos Humanos,
Artigo 1.
Autorización das modalidades de bacharelato
Autorizar a implantación das modalidades de bacharelato que se especifican no anexo desta orde en cada un dos institutos de educación secundaria (IES) que, así mesmo, se detallan, desde o inicio do curso escolar 2022/23.
Artigo 2.
Implantación das ensinanzas
Os IES que tivesen autorizada unha modalidade bacharelato ou vía da modalidade de Artes diferente das que se recollen no anexo desta orde impartirán no curso 2022/23 o segundo curso da modalidade autorizada con anterioridade seguindo o previsto na súa normativa propia.
Así mesmo, os IES en que se implante unha nova modalidade ou vía, no curso 2022/23 impartirán o primeiro curso das novas ensinanzas.
Disposición derrogatoria única.
Derrogación normativa
Queda derrogada a Orde do 29 de maio de 2008 pola que se autoriza a implantación das modalidades de bacharelato en centros públicos da Comunidade Autónoma de Galicia de acordo coa nova ordenación establecida pola Lei orgánica 2/2006, do 3 de maio, de educación, e todas as normas de rango igual ou inferior no que se opoñan a esta orde.
Disposición derradeira primeira.
Autorización para ditar instrucións
Autorízanse a Dirección Xeral de Ordenación e Innovación Educativa e a Dirección Xeral de Centros e Recursos Humanos para adoptaren todos os actos e medidas necesarios para a aplicación desta orde.
Disposición derradeira segunda.
Recurso
Contra esta orde, que pon fin á vía administrativa, poderase interpoñer recurso potestativo de reposición ante a Consellería de Cultura, Educación, Formación Profesional e Universidades no prazo dun mes contado a partir do día seguinte ao da súa publicación no
Diario Oficial de Galicia
(artigos 123 e 124 da Lei 39/2015, do 1 de outubro, do procedemento administrativo común das administracións públicas) ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data de publicación (artigos 8, 10 e 46.1 da Lei 29/1998, do 13 de xullo, reguladora da xurisdición contencioso-administrativa).
Disposición derradeira terceira.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 30 de xuño de 2022